**Lažne vijesti postaju unosan biznis**

*Amerikanac Coler čija tvrtka Disinfomedia ima nekoliko web stranica za proizvodnju lažnih vijesti*

Na radionici o lažnim vijestima (19. 10. 2020.), mi učenici 6. a,  naučili smo da njihovi autori prije svega na njima žele zaraditi i utjecati na promjenu nečijih stavova. Za pripremu ovog teksta dobila sam zadatak da na internetu potražim neke od autora lažnih vijesti. Tako sam i doznala za Amerikanca **Jestina Colera**.  On ne samo da piše lažne vijesti već je i osnovao tvrtku Disinfomedia.inc, koja ima nekoliko stranica za plasiranje lažnih vijesti. Prema pisanju portala [Deutsche Welle (DW)](https://www.dw.com/hr/proizvo%C4%91a%C4%8Di-la%C5%BEnih-vijesti/a-36634904)  Coler je tijekom 2016. zapošljavao 25 do 30 autora koji su pisali lažne vijesti.

Neke od vijesti iz njegove “kuhinje” utjecale su na stavove Amerikanaca na izborima za predsjednika SAD-a 2016. godine. U istom članku spominje se i podatak da  dvojica autora lažnih vijesti iz Long Beacha tvrde da mjesečno preko reklama na svojim stranicama zarade između 10.000 i 40.000 eura.

Pretražujući interent doznala sam i da je tijekom pandemije, uzrokovane virusom Covid-19 zbog sve većeg broja lažnih vijesti vezanih uz koronavirus, nastao termin “infodemija”. Mnogi ovo vrijeme koriste da bi zaradili na lažnim vijestima. Naivci koji su povjerovali nekima od tih lažnih vijestima  kupovali su različite čudesne preparate protiv koronavirusa. Neki su zbog svoje naivnosti imali i teških zdravstvenih posljedica.

Portal [RTL](https://www.rtl.hr/vijesti-hr/korona/3866880/zbog-laznih-informacija-na-drustvenim-mrezama-umrlo-800-ljudi-pili-su-kravlji-urin-jeli-cesnjak/) spominje istraživanje  časopisa *American Journal of Tropical Medicine and Hygiene* (Časopis za tropsku medicinu i higijenu). Istraživanjem je utvrđeno da je oko 5800  ljudi završilo u bolnici zbog posljedica vjerovanja u lažne vijesti. Oni su nasjeli i pili metanol ili sredstva za čišćenje na bazi alkohola misleći kako će ih zaštiti od virusa. U istom članku navodi se da su znanstvenici objavili da je u prva 3 mjeseca ove godine zbog  korištenja takvih “lijekova” umrlo oko  800 ljudi.

Doista me čudi da odrasli ljudi mogu biti tako naivni. Da su poput nas učili da treba provjeriti vijesti i u drugim izvorima, da treba provjeriti tko je autor vijesti te stranicu na kojoj je vijest objavljena, možda ne bi nasjeli. Zato mislim da svi više trebamo učiti o medijima i medijskim porukama kako ne bismo bili u skupini naivaca na kojima će netko  zarađivati ili što je još tragičnije koji umiru zbog nekritičkog čitanja “vijesti”.  /**Amadea Bošnjak**, 6. a; fotografije preuzete s interneta/